KISKŐRÖS VÁROS JEGYZŐJE
ELŐTERJESZTÉS

(a Képviselő-testület 2011. november 16-i ülésére)

TÁRGY: 
A 2012. ÉVI ELLENŐRZÉSI MUNKATERV JÓVÁHAGYÁSA

A helyi önkormányzatok gazdálkodásának ellenőrzését a helyi önkormányzatokról szóló 1992. évi LXV. törvény (továbbiakban: Ötv. ) 92. §-a szabályozza. A törvény rendelkezései szerint az önkormányzat külső ellenőrzését elsősorban az Állami Számvevőszék végzi, de az uniós támogatások, illetve ezekhez kapcsolódó állami költségvetési támogatások felhasználását, valamint a normatív támogatások igénylésének megalapozottságát, a támogatások év végi elszámolásának szabályszerűségét a Magyar Államkincstár illetve más kormányzati és uniós szervek is ellenőrizhetik. 

Az önkormányzati szintű, a felügyelt költségvetési szervekre is kiterjedő, belső pénzügyi ellenőrzést - a külön jogszabályok szerint – a folyamatba épített előzetes, utólagos és vezetői ellenőrzés, valamint a belső ellenőrzés útján kell biztosítani, amelyről a jegyző köteles gondoskodni. 
Az ellenőrzési tevékenység tervezésére és végrehajtására vonatkozó szabályokat a költségvetési szervek belső ellenőrzéséről szóló, többször módosított 193/2003. (XI.26.) Korm. rendelet tartalmazza, amely szerint az ellenőrzési munka megtervezéséhez a belső ellenőrzési vezető kockázatelemzés alapján éves ellenőrzési tervet készít. Az éves ellenőrzési terv a kockázatelemzés alapján felállított prioritásokon és a belső ellenőrzés rendelkezésére álló erőforrásokon alapul, amelyet az Ötv. 92. § (6) bekezdése értelmében a képviselő-testület hagy jóvá.

A 2012. évi ellenőrzési munkaterv összeállítására a Polgármesteri Hivatal ágazati osztályvezetői-, valamint az önkormányzat önállóan működő intézményeinek vezetői által tett javaslatok, az elmúlt években lefolytatott ellenőrzések tapasztalatai, a külső ellenőrzést végzők ellenőrzési jelentései, észrevételei, továbbá az alábbi szempontok figyelembevételével került sor:
· A rendszerellenőrzések a költségvetési szervek működésének, gazdálkodásának teljes áttekintését adják, vizsgálják a szabályozottságot, a szabályszerű működést és gazdálkodást, hatékonyságot és eredményességet, a számviteli rend és fegyelem betartását, a közbeszerzési tevékenység szabályszerűségét. 
· A belső ellenőrzés a szabályszerűségi ellenőrzések keretében vizsgálja a tevékenységet meghatározó jogszabályoknak való megfelelést, míg a pénzügyi-gazdasági ellenőrzések keretében az adott szervezet pénzügyi elszámolásainak, valamint az ezek alapjául szolgáló számviteli nyilvántartásoknak a helyességét.
· Az ellenőrzések azokat a területeket fedjék le, amelyeket jelentős változás ért az elmúlt években és a jelentkező változások a pénzgazdálkodásra, a működésre kedvezőtlen hatással lehetnek.

· Az utóvizsgálatok ütemezésére az előző évek ellenőrzései által feltárt jelentősebb hiányosságok megszűntetésének vizsgálata céljából kerüljön sor.
· A belső ellenőrzés fókuszában a minden évben visszatérő, az önkormányzati költségvetést jelentősen érintő ellenőrzések, mint például a normatív állami támogatások felülvizsgálata, a pénzmaradvány felülvizsgálata, a pályázati támogatások szabályszerű felhasználásának ellenőrzése, a céljelleggel juttatott támogatások felhasználásának ellenőrzése áll.  
· Az átfogó pénzügyi-gazdasági ellenőrzések ciklikusságon túlmenően elsősorban az intézményvezetői pályázatokhoz, jogszabályi változásokhoz kapcsolódnak.  Ennek célja, hogy az intézményvezető, - aki a költségvetési szerv vezetőjeként az elsőszámú felelőse az intézmény gazdálkodásának – munkájának értékeléséhez is az ellenőrzés hozzá tudjon járulni. 
Az éves ellenőrzési terv tartalmazza az ellenőrzés tárgyát, célját, az ellenőrizendő időszakot, a szükséges ellenőri kapacitás nagyságát, az ellenőrzések típusát és ütemezését, illetve az ellenőrzött szervezeti egységek megnevezését. 
A korábbi évekhez hasonlóan igyekszünk az ágazati osztályok szakembereit bevonni egy-egy vizsgálatba, hiszen azon túlmenően, hogy szakmailag segíteni tudják a revizor munkáját, maguk is hasznos és gyakorlatias információkhoz juthatnak, amelyek hozzájárulhatnak az ágazati rendszerek fejlesztéséhez.
A soron kívüli ellenőrzési igények kielégítésére a rendelkezésre álló kapacitás 10%-át tartalékoltuk.

A fentiek alapján javaslom, hogy a Képviselő-testület a 2012. évre vonatkozó ellenőrzési tervet a határozat-tervezet mellékletében foglaltak szerint hagyja jóvá.

Kiskőrös, 2011. november 2. 

Dr. Szentendrei István sk.

    címzetes főjegyző

HATÁROZAT-TERVEZET

Kiskőrös Város Képviselő-testülete a határozat-tervezet mellékletét képező 2012. évre vonatkozó önkormányzati belső ellenőrzési tervet jóváhagyja.

